Kärppien Jussi Jokinen rohmusi pisteitä Liigan kärkiottelussa - Lukon Eetu Koivistoinen iski hattutempun
JUURI NYTKuva jatkosodan rintamalta yllätti Päivin - Lehden kannessa olikin oma isä: "Lippalakin asentokin oli sama"
Kärppien Jussi Jokinen rohmusi pisteitä Liigan kärkiottelussa - Lukon Eetu Koivistoinen iski 3+1
12.02.2019 klo 19:11 (muokattu 12.02.2019 klo 21:00 )
SM-liigassa pelattiin tiistaina kaksi kärkikahinaa, Kärpät-Tappara ja Lukko-Pelicans.
Kärppien tuore vahvistus Jussi Jokinen jatkoi jälleen pisteputkeaan. Markku Hyttinen / AOP
Oulussa kohtasivat sarjan ykkönen ja kakkonen - tosin 4-2-voittonsa jälkeen nyt jo 26 pistettä Tapparaa enemmän kerännyt Kärpät on käytännössä varma runkosarjan voittaja.
Kärppien NHL-vahvistus Jussi Jokinen jatkoi avauserässä hurjaa tehotahtiaan nostamalla maalinedustan ruuhkasta 1-0-johto-osuman.
Kristian Kuuselan ampuma Tapparan tasoitus tuli kärppäpakki Atte Ohtamaan mailan katkeamisen seurauksena avautuneesta vastaiskusta, mutta Ville Leskinen vei isännät erän lopussa uudestaan johtoon. Jokiselle kirjattiin ylivoimaosumasta syöttöpiste.
Tapparan tasoitus toisen erän alussa oli komea. Kuusela ja Jan-Mikael Järvinen syöttelivät oululaiset sekaisin ja passasivat Aleksi Elorinteelle avopaikan: 2-2.
Vuorotahti jatkui päätöserässä, kun Kärpät siirtyi taas johtoon. Leskinen kasvatti karkumatkaansa Liigan maalipörssissä laukomalla hyökkäyspään aloituksen jälkitilanteesta illan toisen ja kauden 24. osumansa. Tästäkin kihauksesta Jokinen kuittasi syöttömerkinnän.
Kauden neljässä liigaottelussaan Jokinen on rohmunnut hirmupisteet 1+7=8.
Hetkeä myöhemmin Aleksi Heponiemi unohtui vapaaksi Tapparan maalille ja lisäsi numerot 4-2:een.
Eetu Koivistoinen teki kolme
Raumalla olivat vastakkain vain kahden pisteen erolla kuudentena ja neljäntenä olleet joukkueet.
Nelossijaa miehittävä vierailija Pelicans ei aikaillut vaan hyödynsi Lukon alkeellisen vaihtovirheen jo ajassa 0.30. Jesse Saarinen pääsi nokikkain Lukko-vahti Lassi Lehtisen kanssa eikä erehtynyt.
Lukon kuitti tuli sekin nopeasti, ajassa 4.35, kun Eetu Koivistoinen lapioi oman laukauksensa paluukiekosta numerot tasoihin.
Toisen erän alussa Taavi Vartiainen vei pitkän hyökkäyksen päätteeksi lahtelaiset uudestaan johtoon, mutta jälleen Lukko pystyi vastaamaan nopeasti, kun Tarmo Reunanen tykitti pian perään ylivoimalla numerot 2-2:een.
Kakkoserän puolivälissä Pelicans sai lähes kahden minuutin 5-3-ylivoiman, mutta raumalaisten uhrautuvat alivoimapelaajat ja maalivahti Lehtinen kestivät.
Koivistoinen iski illan toisen maalinsa päätöserän alussa. Tasavajaalla suoran hyökkäyksen päätteeksi syntynyt osuma siirsi kotijoukkueen ensi kertaa johtoon.
Liigauransa ensimmäisen hattutempun Koivistoinen viimeisteli tyhjiin 3.09 ennen päätössummeria, kun Pelicans haki tasoitusta ilman maalivahtia: 4-2.
Koivistoinen täydensi huippuiltansa syöttämällä lopussa kultakypärä Justin Danforthin niin ikään tyhjiin tekemän 5-2-niitin.
Kovavireinen Lukko nousi HPK:n ja Pelicansin ohi sarjataulukon sijalle neljä.
1+2! Ryminällä kotiin palannut Jussi Jokinen tulitti Kärpät voittoonExpressen: Juhamatti Aaltonen on palaamassa Pelicansiin! ”Floppipelaaja lähtee”